पीरियड्स दर्द में दे राहत, मांओं में ब्रेस्ट मिल्क बढ़ाए, पथरी भी गलाए
मेथी के दाने का पानी कई बीमारियों का इलाज करने में इस्तेमाल किया जाता है।
आमतौर पर मेथी दाना हर इंडियन किचन में मौजूद रहता है। ज्यादातर मसाले की तरह इस्तेमाल होने वाला मेथी दाना महिलाओं के लिए कई मामलों में फायदेमंद हो सकता है।
बाल रहेंगे काले, घने और डैंड्रफ फ्री
गर्मियों के दिनों में बाल टूटने और झड़ने की समस्या बेहद आम बात है। पसीने की वजह से चिपचिपापन, डैंड्रफ, खुजली की प्रॉब्लम भी बढ़ जाती है। अगर बाल गिरने की इस समस्या से जूझ रहे हैं, तो मेथी का पानी कारगर साबित होगा।
मेथी के पानी में विटामिन सी, विटामिन ए, कैल्शियम, फोलिक एसिड और आयरन जैसे कई पोषक तत्व पाए जाते हैं। ये ना सिर्फ बालों का टूटना रोकते हैं, बल्कि उन्हें घना और चमकदार भी बनाते हैं। मेथी के बीज में मौजूद आयरन ब्लड सर्कुलेशन को सही करता है और बालों को अंदर से मजबूत बनाता है, साथ ही यह रूसी को भी दूर करता है।
खबर में आगे बढ़ने से पहले इस पोल में हिस्सा लें
मेथी पानी लगाने से पहले बालों को धो लें
आयुर्वेदाचार्य आर. अचल ने बताते हैं कि मेथी दाना का पानी बनाने के लिए, ‘पहले एक गिलास पानी में 50 ग्राम मेथी दाना रातभर भिगोकर छोड़ दें। सुबह छानकर मेथी दाने को पानी से अलग कर लें। अब इस पानी में बालों में लगाने वाले तेल की कुछ बूंदें डाल दें। इस पानी को एक स्प्रे बोतल में स्टोर कर लें।’
आर. अचल ने बताया कि मेथी के पानी को बालों में लगाने से पहले शैंपू जरूर करें। ऐसा करने से स्कैल्प साफ होगा और मेथी का पानी सही तरीके से जड़ों तक पहुंचेगा। बालों को अलग-अलग हिस्सों में बांट लें। इसके बाद इसमें मेथी पानी को स्प्रे करें। कम से कम 1 घंटे के लिए बाल को ऐसे ही छोड़ दें। इसके बाद बालों को सादे पानी से वॉश कर लें। एक से दो सप्ताह लगातार ऐसा करने पर आपके बालों की समस्या दूर होने लगेगी।
पीरियड्स दर्द और मेनोपॉज में दे राहत
मेथी दाना महिलाओं में मेनोपॉज और पीरियड्स के दर्द से राहत देता है।
अक्सर मेनोपॉज के दौरान कई महिलाओं को दर्द की समस्या का सामना करना पड़ता है। कई महिलाओं को पेट दर्द, जलन और बैचेनी जैसी परेशानियों से भी गुजरना पड़ता है।
ऐसे में एक गिलास पानी में मेथी दाने का पाउडर मिलाकर पीने से मेनोपॉज और पीरियड्स के दर्द से निजाद मिल सकती है। दरअसल, मेथी में मौजूद एंटी-इंफ्लेमेटरी गुण शरीर के दर्द और सूजन से राहत दिलाते हैं। इसमें मौजूद एंटीऑक्सिडेंट्स, विटामिन और मिनरल्स वजन कम करने में भी फायदेमंद साबित हो सकते हैं।
मेथी दाना बढ़ाए ब्रेस्ट मिल्क 
कई बार बच्चे के जन्म के बाद कुछ महिलाओं में दूध नहीं उतरता। इस वजह से नवजात को पर्याप्त मात्रा में मां का दूध नहीं मिल पाता है। ऐसे में मेथी दाने का पाउडर खाने से इस समस्या से निजात मिल सकती है।
डॉ. आर. अचल ने बताया कि मेथी खाने से शरीर में एस्ट्रोजन प्रोड्यूस करने में मदद मिलती है, जिससे ब्रेस्ट मिल्क का उत्पादन भी बढ़ जाता है। मेथी दाने के रेगुलर इस्तेमाल से ब्रेस्ट साइज भी बढ़ता है।
जिम जाने की जरूरत नहीं, मेथी से कम करें वजन 
आमतौर पर महिलाएं अपने बढ़े हुए वजन से परेशान रहती हैं। ऐसे में अपना वजन कंट्रोल करने के लिए वे जिम जाती हैं या फिर रेगुलर खाना खाने में कटौती करने लगती हैं।
खाना कम खाने से कई तरह की और दिक्कतें हो जाती हैं। अगर आप बढ़े हुए वजन को कम करना चाहती हैं, तो मेथी दाने का इस्तेमाल फायदेमंद साबित हो सकता है।
चेहरे पर पिंपल्स और स्किन के दाग-धब्बे करे दूर
स्किन से जुड़ी तमाम समस्याएं अक्सर हमारी परेशानी का सबब बन जाती हैं। आमतौर पर चेहरे पर पिंपल्स, दाग-धब्बे और ब्लड में गड़बड़ी हर किसी को परेशानी में डाल देता है।
अगर आप भी पिंपल्स, दाग-धब्बे और अन्य समस्याओं से तंग आ चुकी हैं, तो मेथी दाने के इस्तेमाल से निजात पा सकती हैं। इसमें मौजूद एंटी इंफ्लेमेटरी और एंटी बैक्टीरियल गुण त्वचा संबंधी समस्याओं के लिए बेहद कारगर साबित हो सकता है।
कोलेस्ट्रॉल घटाए, डाइजेशन करे ठीक
मेथी दाना पेट से जुड़ी कई दिक्कतों को दूर करता है। इसके लगातार इस्तेमाल से पाचन संबंधी दिक्कतें जैसे- पेट में जलन, पेट फूलना, दूर हो जाती हैं। अगर व्यक्ति के शरीर में कोलेस्ट्राॅल का लेवल बढ़ा हुआ है तो मेथी दाने के इस्तेमाल से यह कंट्रोल हो सकता है और दिल की सेहत में सुधार आता है। इतना ही नहीं मेथी दाना ब्लड शुगर लेवल को कम करने के साथ-साथ हीमोग्लोबिन A1c को भी नियंत्रित कर देता है।